钦定古今图书集成/方舆汇编/职方典/第1159卷 > 形胜附
## 钦定古今图书集成/方舆汇编/职方典/第1159卷 > 形胜附

本府。〈郧县附郭。〉

郧郡名山大谷，初属弃壤，民多逋聚，因设郡县，假重镇以棨戟镇焉。西控秦、蜀，东捍唐、邓，南制荆、襄，北连商、洛。郡邑雄峙其中，犬牙相维，舟车萃止，昔人所称“四塞奧区，三边重镇。”

房县

房居万山中，南连川陜，北抵郧汉，东连襄邓，西接金商。纵横千里，山林巩固。

竹山县

九里冈起伏于后，鸡公山耸峙于前，左有“霍峰森列，右有筑山叠嶂。” 且上庸、孔阳诸水合为一河，东接均、房，西距岷、汉，北通汉水，南抵荆、衡，有方城天险之固。

右有黄茅之险，东据方城之固。筑口控巴蜀之东藩，中峰扼兴元之南服。而上庸、孔阳诸水，直与汉江相流通。周洄潆绕，如龙蛇蜿蜒而不即去，古所谓“襟山带河，金城千里” 者也。

竹谿县

北枕五峰，南带竹谿，《诰轴》横于东，画屏列于西。而九里诸山，皆蜿蜒迤𨓦，自县前起伏，至东畔而止。关隘险固，足控秦蜀之域。